section_heading: Pippen bez Jordana
paragraph_text: U sezoni 1993./94. nakon odlaska Jordana u mirovinu, Pippen se oslobodio i te sezone osvojio nagradu za najkorisnijeg igrača utakmice na All-Star vikendu. Prosječno je bilježio 22 poena, 8,7 skokova, 5,6 asistencija i 2,9 ukradene lopte po utakmici. Pippen je Bullse predvodio u poenima i asistencijama, i NBA ligu u ukradenim loptama. Te iste sezone izabran je u All-NBA prvu petorku i završio je treći u glasovanju za najkorisnijeg igrača lige. Bullsi su sezonu završili s 55 pobjeda, samo dvije manje nego prošle sezone. Najveću pogrešku u karijeri napravio je u polufinalu doigravanja u utakmici protiv Knicksa, kada je sjeo na klupu šokiran i uvrijeđen što je trener Phil Jackson odabrao Kukoča da uputi šut prema košu 1,8 sekundi prije kraja. Kukoč je zabio sa zvukom sirene, a Pippen se poslije ispričao treneru i suigračima. Bullsi su ispali u sedmoj utakmici. U sezoni 1994./95. Jordan se vratio, a Pippen je predvodio Bullse u poenima, asistencijama, skokovima, ukradenim loptama i blokadama, te je jedan od četvorice igrača u NBA povijesti kojima je to uspjelo.